Jy kan 'n apteker se superheld wees! - Corona Krisissentrum
Tuis / COVID-19 / Jy kan 'n apteker se superheld wees!
Jy kan 'n apteker se superheld wees!
Die lys van beroepe wat tans as noodsaaklik beskou word bestaan uit baie industrieë. Elke beroep het unieke uitdagings in die tydperk van die Covid-19-pandemie. Hierdie uitdagings word daagliks deur brawe mans en vrouens wat sekere beroepe gekies het, wat nou as noodsaaklik beskou word, in die gesig gestaar .
Dit is beroepe soos dokters, aptekers, verpleegsters, ambagsmanne, voedselprodusente, polisiebeamptes en weermagpersoneel wat selde as gesogte beroepe beskou word en nie gesien word as die superhelde wat hulle regtig is nie. Daar is te veel beroepe om te noem en ons is dankbaar vir elke persoon se bydrae!
Daar word ook in dié tyd agtergekom dat daar sonder mense soos aptekers en ander gesondheidspersoneel groot nood sal ontstaan omdat hulle kundigheid van groot waarde is.
Ek het met 'n apteker gaan gesels om meer uit te vind oor hul beroep, die uitdagings wat hul tans ervaar en hoe die Covid-19-virus 'n impak op hulle werk het. Min mense is bewus van die uitdagings en vrees wat mediese personeel tans beleef en hoe die virus 'n impak op hulle as werknemers, maar ook as mense het.
Wanneer jy weer by jou plaaslike apteek inloer om jou medikasie te kry of om raad te vra vir kwale, bedank graag die apteker vir hulle diens en kennis. Hulle is nes jy ook bekommerd oor geliefdes by die huis.
Die apteker met wie ek gesels het, het verkies om haar identiteit te weerhou uit vrees vir viktimisering. Sy is egter 'n professionele, spontane dame met jare se ondervinding. Sy deel graag haar kundigheid met haar pasiënte en die publiek om te verseker dat hulle die beste behandeling kry en ingeligte besluite maak wanneer hulle mediese behandeling soek. Die volgende onderhoud is gehou met die hulp van moderne tegnologie tydens die nasionale inperking.
Oor watter kennis beskik aptekers wat mense nie van weet nie?
Om pille korrek te kan tel is verseker baie belangrik, want wie wil terugkeer na die apteek toe as hulle té min medikasie ontvang het? Maar as Apteker en gewoonlik die eerste persoon wat 'n siek persoon kom sien, het ons baie kennis nodig oor die patologie van die siektetoestand, ons het analitiese vermoëns nodig om 'n differensiële diagnose te kan maak (deur uitskakeling van moontlike siektes totdat jy die finale diagnose kan maak), maar as apteker laat die Wet ons nie toe om te diagnoseer nie, al weet jy wat die siekte is. Ons moet kennis dra van interaksies van beide medikasie- en ook siektetoestandmedikasie. Die kennis oor siektetoestande is seker dié belangrikste, want as jy dit verstaan, kan jy jou farmakologiese kennis gebruik om die regte besluite i.t.v. medikasie te neem.
Dokters is baie afhanklik van aptekers omdat hulle nie noodwendig daagliks met 'n verskeidenheid medikasie werk nie. Hoe kan jou rol as apteker die werk van 'n dokter vergemaklik, veral in die stryd teen die Covid-19-virus?
In die stryd teen Covid-19 kan aptekers die werk van die dokter vergemaklik deur die virus se werking en behandeling se werking bymekaar te bring om beide die virus te vertraag en om simptome te behandel. In die hospitaal word die apteek as sentrale stoorplek vir inentings, medikasie en ook die persoonlike beskermingstoerusting gebruik. Ons is verantwoordelikheid vir die kontrole van hierdie produkte sodat dit effektief gebruik word. Daar word uitgewerk hoeveel van iets nodig gaan wees per pasiënt wat opgeneem gaan word. Dit sluit in die mediese span per pasiënt. Dus word bestellings noukeurig uitgewerk om te verseker dat almal in hierdie tyd beskerm word.
Tydens die nasionale inperking werk aptekers steeds en in baie gevalle word daar nie genoeg voorsiening gemaak vir die veiligheid van mediese personeel nie. Is jy bang om in hierdie tydperk te werk? Wat is jou gevoel oor die omstandighede?
Om in hierdie tyd te werk laat mens met twee keuses; óf jy vrees en staan 'n kans om foute te maak, óf jy staan vas in die wete dat jy gekies het om in hierdie rol te staan en dat jy 'n verantwoordelikheid teenoor die samelewing het. Niemand kan jok dat hul nie bang is nie, maar jy staan op en fokus nie op die negatiewe nie en jy was maar jou hande elke keer as die gedagte van vrees opkom. Ons span het al 'n paar keer saam gehuil en dan voel ons hoe God ons kom rustig maak omdat ons nie beheer het oor hierdie dinge nie.
Daar is nie tans 'n kuur of spesifieke medikasie teen die Covid-19-virus nie. Hoe word mense wat daarmee besmet is behandel en verskil dit van pasiënt tot pasiënt?
Elke pasiënt word standaard met 'n regime behandel tot daar sekere simptome bykom, dan verander die behandeling. Onderliggende toestande, met ander woorde, chroniese siektes dra by tot die behandeling wat gekies word en ook oor hoe dringend die toestand hanteer word. SAPHRA (die medisyne beheerraad van SA in verbintenis met die FDA) gee gereeld aan die medici inligting oor nuwe en beter behandelingsregimes en dan word dit aangepas.
Dink jy mense neem die virus ernstig genoeg op?
Die virus is tipies daardie geval waar mens dink dit sal nooit met jou gebeur nie, totdat dit met jou gebeur. Eers hoor jy van een geval in SA, maar dis ver van jou huis, so dit traak jou nie, dan word jou familie se vlugte gekanselleer en dit begin jou pla, dan hoor jy van iemand in jou kind se skool wat positief getoets is en dit pla jou nou baie, want jou kind kan siek wees en jy kan siek wees. Jou pa sterf skielik nadat hy twee dae terug opgeneem is en hy die ewebeeld van gesondheid was 'n week gelede. Nee, ek dink nie mense neem hierdie ernstig op nie. Die paaie is besig, die winkels oorvloei en die apteke word 'n speelgrond vir onnodige klets sessies.
Wat is jou grootste uitdaging en ook jou grootste vrees met die huidige situasie in die land?
Die grootste uitdaging is om te verseker dat daar genoeg voorraad is vir wanneer dit werklik tref en om vir mense te verduidelik waarom tuisbly die beste opsie is. My grootste vrees is dat die kurwe té vinnig afplat en hulle die inperking lig en dat daar dan 'n groter krisis gaan ontstaan.
Dit is soms moeilik om in die omstandighede positief te bly. Hoe bly jy positief in die omstandighede en hoe bemoedig jy en jou kollegas mekaar?
Ek antwoord die vraag met 'n knop in my keel omdat die onbekende die ergste is. Ons span staan ver van mekaar en die apteek is soms doodstil omdat almal dink. Ons dink wat vat ons vanaand huis toe na ons gesinne omdat mense steeds nie luister nie en inkom vir onbenullighede. Dan besef ons dat ons nog mens is en ons is nog steeds oraait. Dan lag ons gou weer. Ons terg mekaar en bid saam en vertrou dat die Here ons vashou en beskerm.
Wat sal jou raad aan die mense by die huis wees?
Ons raad aan mense by die huis is om dinge te vind wat jou besig hou, wat jou kop besig hou. Oefen vir ten minste 20 minute per dag, lag en geniet jou familie as jy die voorreg het, maar bly by die huis. Ons sal weer klets in die apteek, ons sal weer verby mekaar skuur in die besige supermark op maandeinde, ons sal weer braai en gaan fliek. Beskerm jouself, beskerm jou gesin en beskerm ons as medici deur by die huis te bly.
Wat dink jy hou die toekoms in vir jou beroep? Wat dink jy gaan moet verbeter en wat dink jy sal 'n groter rol speel in die toekoms?
Aptekerswese word nie werklik erken as 'n mediese beroep nie, daar word altyd van dokters en verpleegpersoneel in die algemeen gepraat. Sonder aptekers sal geen medikasie beskikbaar wees nie, daar sal nie deurbrake wees in die farmaseutiese wêreld wat behandeling bevorder nie. Vat ons weg en een been van hierdie struktuur val weg. Miskien na hierdie sal die wêreld sien dat ons nie weglaatbaar is nie. Voorbereiding gaan moet verander, want dit is duidelik dat geen medici reg was vir iets soos hierdie virus nie.
Suid-Afrikaners kyk graag sport en kyk op na sportsterre. Wie dink jy is die regte helde en heldinne in ons samelewing? Wat kan ons by hulle leer?
Mense wil sê dat ons moet vergeet van sportsterre, akteurs en aktrises en onder andere kunstenaars. Ons het daai mense nodig op hul tyd en tydens die inperking is dit na hul werk waarna ons kyk om tyd verby te kry. Maar as mens mooi dink is onderwysers, mediese personeel, skoonmakers, afleweringspersoneel, supermarkpersoneel, petroljoggies, vullisverwyderaars, sekuriteitsmaatskappye, polisie, weermag, radio omroepers en nuuslesers die werklike super helde. En as jy by die huis bly in hierdie tyd, is jy my super held!